Verżjoni Vidjo: San Piju ta' Pietrelcina " Naħseb li mhemmx għalfejn intennilek kemm ninsab lest li nobdi kwalunkwe ordni li nirċievi mingħand is-superjuri. Il-kelma tagħhom hija għalija l-Kelma ta' Alla li lejH irrid inżomm sħiħ it-twemmin tiegħi sal-mewt u bil-għajnuna tiegħu rrid nobdi kwalunkwe kmand, ikun kemm ikun tqil u ta' tbatija. " Kitba ta' San Piju f'waħda mill-ittri lill-Vigarju Provinċjali ta' Foggia datata 23 t'Awwissu 1923 SAN PIJU TA' PIETRELCINA Reliġjuż 1887 – 1968 Tagħrif: San Piju ta' Pietrelcina, imwieled Francesco Forgione, magħruf l-iktar bħala Patri Piju jew Padre Pio, (Pietrelcina, Italja, 25 ta' Mejju, 1887 – San Giovanni Rotondo, 23 ta' Settembru, 1968), kien patri Franġiskan Kapuċċin Taljan u saċerdot; qaddis ikkanonizzat mill-Knisja Kattolika li ċ-ċelebrazzjoni tal-festa tiegħu ssir fit-23 ta' Settembru, fl-anniversarju ta' mewtu. Anke meta kien għadu ħaj ingħata venerazzjoni popolari kbira ħafna ħabba l-pjagi li kellu f'ġismu u l-mirakli li jingħad li wettaq f'ħajtu u wara mewtu. Kien ukoll oġġett ta' ħafna kritika u suspetti fi ħdan il-Knisja u barra minnha. Tfulija Twieled fi Pietrelcina, raħal fil-provinċja ta' Benevento fl-Italja, nhar il-25 ta' Mejju 1887, minn Grazio Forgione u Giuseppina f'dar ċkejkna u fqira fil-kampanja. Missieru kien bidwi, bniedem bla skola iżda għaref. Semmewh Franġisku u kien ir-raba' tifel minn seba' ulied, li tnejn minnhom mietu trabi. F'dawk is-snin, ix-xogħol kien naqas ħafna u Grazio beda jsibha bi tqila biex jaqla' l-għajxien għall-familja tiegħu. Huwa emigra darbtejn, l-ewwel darba meta Franġisku (Piju) kien għadu tifel ċkejken, kien mar l-Amerka t'Isfel iżda kienet ġietu ħażina. It-tieni darba, ftit qabel ma Piju sar saċerdot, Grazio għamel kemxa ġmielha u meta ġie lura xtara żewġ għelieqi providenzjali għal Patri Piju li seta' jitbiegħed mill-familjari tiegħu u hemm jinġabar fit-talb. Il-vojt ta' missieru fi tfulitu mlietu wisq tajjeb ommu li kienet tgħożżu bi mħabba kbira. Ta' ħames snin, Franġisku wiegħed lilu nnifsu lill-qaddis patrun ta' ismu, San Franġisk t'Assisi. Wara dan jingħad li kien ġa beda jkollu l-viżjonijiet. Kien jara lill-Madonna u jitkellem magħha u kien ukoll jara x-xitan taħt xbihat ta' bnedmin kif ukoll ta' annimali mill-aktar koroh. Ta' tifel li kien, hu kien jaħseb li kulħadd kien ikollu minn dawn l-affarijiet. Meta kellu disa' snin, Franġisku jingħad li assista għall-ewwel miraklu tiegħu. Kien ma' missieru fis-Santwarju ta' San Pellegrino meta resqet mara b'tifel marid f'dirgħajha, tgħajjat donnha teħodha ma' San Pellegrino għax ma kienx fejqilha lil binha. Fit-telfa li kienet, telqet lit-tifel fuq l-altar filwaqt li qaltlu: "Kollox sew. Jekk ma tridx tfejqu, allura ħudu int." Għal dik ix-xena, kulħadd tbikkem. Franġisku talab għat-tifel b'ħeġġa kbira, b'għajnejh fissi fuqu. F'daqqa waħda it-tifel għolla jdejh, qam fuq riġlejh u għajjat "mamma". Kulħadd infexx jgħajjat "miraklu". It-tifel kien fieq għal kollox. Patri Kapuċċin Dik il-ħabta fi Pietrelcina kien jidher ta' spiss wieħed ajk kapuċċin jismu Fra Kamillu. Dan kellu leħja sewda twila u folta u bil-manjieri ħelwin li kellu, kien jiġbed lejh lil kulħadd, żgħar u kbar. Franġisku kien inġibed ħafna lejh, l-aktar minħabba l-baffi li kellu, u xtaq isir bħalu. Kienu l-baffi l-ewwel ħaġa li ġibditu lejn il-Kapuċċini! Ta' sittax –il sena beda n-novizzjat tiegħu f'Morcone u ħa l-isem ta' Fra Piju. Sa mill-ewwel ġranet tiegħu fil-kunvent huwa sar il-mimmi ta' għajnejn il-patrijiet kapuċċini l-oħra. Il-Majjistru tiegħu Patri Tommaso qal fuqu: "Kien dejjem novizz eżemplari, puntwali u eżatt f'kollox." Kien jagħmel penitenzi anki waqt l-ikel – fost l-oħrajn, kien jitlob permess biex jgħaddi l-ikel lill-patri ta' ħdejh. Kien jitlob ħafna u fit-tul, u ta' spiss kien jitlob permess biex ma jinżilx għar-rikreazzjoni ħalli jkun jista' jkompli jitlob. L-unika ħaġa li kienet tinkwieta lill-patrijiet sħabu kienet saħħtu. Fra Piju kien sar magħlub wisq u kien spiss jaqbdu deni qawwi. Dan kien deni li t-tobba ma setgħux jispjegaw. Xi drabi t-termometru kien jinkiser bil-qawwa tad-deni. Minħabba f'hekk kien jintbagħat għal xi jiem id-dar, b'permess speċjali tas-superjuri, għall-arja tajba ta' Pietrelcina biex ikun jista' jirpilja. Nhar it-22 ta' Jannar, 1904 huwa għamel l-ewwel professjoni tiegħu. Għat-tliet snin ta' wara huwa qagħad fil-Kunvent ta' San Elia a Pianisi f'Campobasso u f'għeluq it-tielet sena għamel il-professjoni solenni. Wara dan, reġa' bagħtu fi Pietrelcina, Piju kompla jistudja t-teoloġija mgħejjun mill-arċipriet ta' raħal twelidu, Mons. Pannullo. Saċerdot Piju kien ordnat saċerdot nhar l-10 t'Awwissu, 1910 fid-Duomo ta' Benevento mill-Arċisqof Paolo Schinosi u erbat ijiem wara ċċelebra l-ewwel quddiesa tiegħu, fil-Knisja ta' Pietrelcina. Fil-paniġierku tal-quddiesa, Patri Agostino, id-direttur spiritwali tiegħu tkellem fuq tliet punti essenzjali fil-missjoni tas-saċerdot: il-pulptu, l-altar u l-konfessjonarju, u testwalment qallu: "Inti, minħabba saħħtek, ma tantx tista' tkun predikatur; għalhekk nawguralek li tkun konfessur kbir." Il-Pjagi Ftit inqas minn xahar wara li sar saċerdot, bdew jidhru fil-pali ta' jdejh bħal "dbabar ħomor" li kienu jweġġgħu ħafna iżda li wara xi ġurnata jew tnejn kienu jgħibu għal kollox. Piju kien pront tkellem mal-arċipriet Pannullo li kien sar it-tieni missier tiegħu. It-tnejn flimkien kienu talbu bil-ħerqa lil Alla, biex jekk jista' jkun, ineħħilu dawk is-sinjali u jħallilu biss l-uġigħ. U għal dik id-darba hekk ġara. Ħames snin wara, nhar l-20 ta' Settembru 1915, waqt li fil-knisja ta' Pietrelcina kienet qiegħda ssir il-Festa tal-Pjagi ta' San Franġisk, Piju kien mitluf fit-talb f' "għarix" li kien għamel hu stess f'għalqa tal-familja tiegħu. Darba ommu ratu ħiereġ mill-għarix iferfer kemm jiflaħ idejh bħal meta wieħed ikun mess xi ħaġa taħraq. Bil-ħlewwa kollha, ommu qaltlu biċ-ċajt jekk kienx qiegħed idoqq il-kitarra, imma hu weġibha biss li kellu jdejh juġgħuh. Nafu b'dan biss minn ittra li huwa bagħat lid-direttur tiegħu Patri Agostino, xahar wara. Bil-lieva Dawk kienu s-snin ta' l-Ewwel Gwerra Dinjija u Piju bħaż-żgħażagħ Taljani l-oħra nġabar bil-lieva iżda għamel biss xahar (Novembru, 1915) minħabba d-deni stramb li reġa' qabdu. It-tobba militari eżentawh għal sena u Piju reġa' lura Pietrelcina. Bħalma kien dejjem jiġri, wara ftit ġimgħat irpilja u reġa' beda jaqdi fil-pastorali tal-parroċċa. Xahrejn wara s-superjuri reliġjużi tiegħu ordnawlu jmur fil-kunvent ta' Sant'Anna ġewwa Forgia. Meta għalqitlu s-sena eżentat mil-lieva huwa rraporta f'Napli fejn reġgħu eżentawh għal sitt xhur oħra, jiġifieri sa Ġunju, 1917. F'Mejju ta' dik is-sena, mar l-ewwel u l-unika darba f'ħajtu Ruma biex jakkumpanja lil oħtu ż-żgħira li kellha ssir soru ta' Santa Briġida. Hija ħadet l-isem ta' Suor Pia. Kien biss ħamsin sena wara li reġgħet rat lil ħuha, meta marret isellimlu fil-funeral tiegħu. Mietet seba' xhur warajh, nhar it-30 t'April, 1969. F'San Giovanni Rotondo F'Marzu, 1918 inħeles darba għal dejjem mis-servizz militari għax instab li kien ibati bi bronco-pneumonite kronika, tant li l-uffiċjali militari qalu: "Ħa nibagħtuh id-dar forsi jmut fil-kwiet u l-paċi." Iżda Piju kellu jmut fil-kwiet u l-paċi ħamsin sena wara, meta kellu 81 sena. Nhar it-18 ta' Marzu huwa mar lura fil-Kunvent ta' San Giovanni Rotondo fejn sentejn qabel il-Provinċjal iddeċieda li jħallih hemm għal kollox fuq xewqa ta' l-istess Patri Piju. Lil Piju għażluh bħala direttur tal-"fratini", dawk it-tfal li kienu mħajrin isiru patrijiet. Il-ħemda tal-kunvent fqajjar, maqtugħ għalih waħdu u mdawwar minn kullimkien b'siġar iħaddru s-sena kollha, kien tassew ideali għal Patri Piju. Il-ftit nies li kienu jiffrekwentaw il-knisja mill-ewwel intlaqtu mill-qdusija sempliċi ta' dak il-patri żagħżugħ u marradi u hekk l-għadd tagħhom beda jiżdied kuljum. Pjagi viżibbli Hekk kiteb f'ittra Patri Piju lid-direttur spiritwali tiegħu li obbligah jagħmel dan. Dakinhar, fil-jum tal-Ġimgħa, Piju kien waħdu fil-Kunvent għax il-patrijiet l-oħra kellhom xi qadjiet. Waqt li kien qiegħed għarkupptejh quddiem il-Kurċifiss, jingħad li Ġesù Msallab (il-Personaġġ Misterjuż) ħa l-ħajja u minnu ħarġu ħames vleġeġ li ppenetraw il-ġisem tiegħu. Piju bilkemm kellu s-saħħa jqum mill-art u jasal saċ-ċella biex ikun jista' jbiddel ħwejġu u jnaddafhom mid-demm biex ma jindunawx b'dak li kien ġralu. Din id-darba l-Mulej ma neħħielux is-sinjali. Jingħad li Patri Piju baqa' b'dawk il-pjagi sal-aħħar jum ta' ħajtu. L-aħbar ta' patri bil-pjagi xterdet ma' San Giovanni Rotondo u kważi mal-Italja kollha. Is-superjuri reliġjużi nfixlu f'dik is-sitwazzjoni delikata. Il-Ministru Ġenerali tal-Kapuċċini ddeċieda li ma jitħallewx nies ikellmu lil Patri Piju u billi n-nies iktar bdew jersqu lejn il-kunvent, dan issakkar u ma kien jitħalla ħadd jidħol mingħajr il-permess tas-superjur. Sanzjonat mill-Awtoritajiet tal-Knisja Nhar it-2 ta' Ġunju, 1922 is-Sant'Uffizzju ordna li Patri Piju jibda jqaddes biss fil-privat, ma jagħtix barka lin-nies u ma jweġibx l-ittri tan-nies. Piju kien dejjem lest jagħmel dak kollu li jkun mitlub mis-superjuri tiegħu u kien jiddispjaċih biss għal dak kollu li kien qiegħed jiġri minħabba fih. F'ittra lill-Vigarju Provinċjali ta' Foggia, Piju kiteb: " Naħseb li mhemmx għalfejn intennilek kemm ninsab lest li nobdi kwalunkwe ordni li nirċievi mingħand is-superjuri. Il-kelma tagħhom hija għalija l-Kelma ta' Alla li lejH irrid inżomm sħiħ it-twemmin tiegħi sal-mewt u bil-għajnuna tiegħu rrid nobdi kwalunkwe kmand, ikun kemm ikun tqil u ta' tbatija." Fama Internazzjonali Il-fama ta' Patri Piju xterdet 'il barra mill-Italja. Kienu jmorru jżuruh pellegrini mhux mill-pajjiżi Ewropej, fosthom Maltin, iżda wkoll ħafna Amerikani u Sudamerikani. Eluf ta' ittri kienu qegħdin jaslulu fil-kunvent minn madwar id-dinja kollha, x'uħud anke miċ-Ċina u mil-Lvant Imbiegħed. Minkejja l-popolarità kbira tiegħu, ħajtu fil-kunvent baqgħet dejjem l-istess. Kien iqaddes tal-ħamsa ta' filgħodu. Għall-quddiesa tiegħu, in-nies ġieli għamlu lejl sħiħ wara l-bieb tal-knisja biex malli tiftaħ, jintasbu fl-ewwel postijiet. Nistgħu ngħidu li ħajtu bħala saċerdot kienet talb, quddiesa u qrar. Kien iqatta' sigħat twal fil-konfessjonarju u kien jixtieq li "l-ġurnata fiha 48 siegħa flok 24" biex ikun jista' jqarar iżjed. Fil-festi jingħad li ġieli għamel 18-il siegħa jqarar. Eluf kbar jingħad li sabu lil Alla mill-ġdid permezz ta' Patri Piju. Kienu jqerru għandu isqfijiet, kardinali, politiċi, artisti u minn kull xorta ta' nies. Jibni sptar: Casa Sollievo della Sofferenza Fl-1925, Patri Piju rranġa bini li qabel kien iservi ta' monasteru u għamel sptar żgħir li semmieh għal San Franġisk. Iżda fl-1956, għamel l-opra kolossali tiegħu meta bil-flus ta' ħafna benefatturi fetaħ wieħed mill-aktar sptarijiet moderni anke sal-ġurnata tal-lum, "Casa Sollievo della Sofferenza" – Dar għas-Serħan mit-Tbatija. Iżda dan l-isptar għalkemm ġab serħan lil ħafna pazjenti reġa' ġab sofferenza kbira għal Patri Piju li kienet tixbah lil dik li għadda minnha għoxrin sena qabel, meta waqqfuh milli jqaddes. Issa Patri Piju kien bniedem anzjan u batut fiżikament. Waqt li kien qed jinbena l-isptar mhux kollox kien miexi ħarir fl-amministrazzjoni, mhux tort ta' Patri Piju li kien ħalla f'idejn ħaddieħor it-tmexxija ta' l-isptar. Fl-1952, il-Ġeneral tal-Kapuċċini fuq struzzjoni mis-Sant'Uffizzju wissa lir-reliġjużi tiegħu biex ma jorganizzawx pellegrinaġġi għal San Giovanni Rotondo. Fl-1960, il-Papa bagħat lil Mons. Carlo Maccari biex jinvestiga l-ħafna xnigħat li kienu qegħdin isiru fuq Patri Piju. Mewt u iktar misteri Patri Piju miet nhar it-23 ta' Settembru, 1968 fis-2.30 a.m. Il-ġurnata ta' qabel kien qaddes bħas-soltu għalkemm fl-aħħar ta' dik il-quddiesa kien se jaqa' mal-art kieku mhux għax żammewh il-patrijiet li kienu qegħdin jassistuh. It-tabib kuranti ta' Padre Piju, Dr Giuseppe Sala, meta ċċertifikah mejjet, ħalla miktub: "Għaxar minuti wara l-mewt, l-idejn, il-kustat u r-riġlejn ta' Padre Piju... u kull parti oħra tal-ġisem, la kienu juru marki ta' feriti, la ċikatriċi fl-idejn u fir-riġlejn, la fil-wiċċ u lanqas fil-qiegħ tagħhom u lanqas fil-kustat fejn qabel kellu feriti li kienu jidhru tajjeb." Sala iddikjara wkoll li dan il-fatt "huwa għal kollox barrani minn kull tip ta' komportament kliniku." Patri Piju ndifen fil-Kripta tas-Santwarju ta' San Giovanni Rotondo. Nhar it-23 ta' Mejju, 1987, il-Papa Ġwanni Pawlu II, li meta kien għadu student f'Ruma kien iltaqa' u tkellem ma' Patri Piju, mar iżur il-qabar tiegħu u talab fit-tul fuqu. Tnax –il sena wara kien dan l-istess Papa li ddikjarah beatu, nhar it-2 ta' Mejju, 1999. Nhar is-16 ta' Ġunju, 2002 l-istess Papa ddikjarah qaddis. Il-Knisja tagħmel it-tifkira ta' San Piju ta' Pietrelcina nhar it-23 ta' Settembru. Ħsieb : Fit-tbatija l-bniedem idur fuq Alla u jistaqsi: 'Imma għaliex jien? X'għamilt ħażin?' Meta niftakru li Ġesù aċċetta li jieħu fuqu dnubietna u jpatti għalihom bit-tbatija li kellu jgħaddi minnha, għandna nieqfu u nirriflettu... Ġesù, li kien bla dnub, patta għalina, imma lill-Missier ma staqsiehx: 'Għalfejn Jien?' Min iħobb, jaf ibati bla ma jitlef il-paċi tal-qalb, għax jagħraf f'kull tip ta' tbatija, valur imprezzabbli. San Piju kien jgħid: "Ġesù jikkonfortak fid-dwejjaq tiegħek." Imma kien jgħid ukoll "Aktar mat-tbatija tkun kbira, aktar kbira tkun l-imħabba ta' Alla lejk." Iva, Ġesù huwa dejjem lest li jikkonfortana biss aħna rridu mmorru għandu u b'ħajja ta' djalogu intimu miegħu fit-talb, tassew nibdew niskopru, kif skopra San Piju, il-valur tat-tbatija f'ħajjitna li jekk nilqgħuha bis-sabar, ikollna premju ta' glorja kbira fis-sema. Min jaf b'liema glorja jiddi dan il-qaddis li b'paċenzja u b'għożża kbira ġarr il-pjagi ta' Kristu għal 50 sena biex ma nsemmix il-kumplament ta' dak li kellu jġarrab matul ħajtu kollha?Huwa minnu li għal min iħobbok u għal min tħobb verament, l-ebda sagrifiċċju, kbir kemm hu kbir, ma jaqtalek qalbek milli twettaq. San Piju kien jgħid wkoll: "Is-slaleb huma l-ġiżirajjen tal-Maħbub Divin u jiena nixxennaq għalihom." Il-Mulej ma kienx komdu fuq is-salib biex ipatti għal dnubieti. Jeħtieġ li niftakar dan meta nkun ittentat/a li naqta' qalbi milli nkompli nġorr is-salib bis-sabar. Irridu naraw sewwa x'kienet l-imġiba ta' Kristu fil-kuntrarju li għadda minnu u nagħmlu bħalu hekk kif għamel San Piju. Bit-tbatija tiegħu, Ġesù ta lit-tbatija valur li qatt ma kellha. It-tbatija għan-nisrani saret 'rikkezza', għax meta ngħaqqduha ma' dik ta' Ġesù u noffruha għall-bżonnijiet tagħna jew ta' xi ħadd, hi l-aktar talba qawwija li nistgħu noffru. Nistgħu wkoll noffruha bi tpattija għad-dnubiet u nibdew innaqsu miż-żmien tal-purgatorju. Din ir-rikkezza għandna nħaddmuha b'mod għaqli u ma naħlu xejn minnha. Int tagħmlu dan? Issib min jgħidlek: 'Tagħmel is-sewwa u taqla' fuq wiċċek!' U hawn jien nistaqsi: 'Wara min miexja? Wara Ġesù jew wara l-unuri tad-dinja?' Ġesù tajjeb biss għamel! Xi rċieva lura? Jien warajh miexja! M'għandix nippretendi trattament aħjar milli rċieva Hu li hu bla dnub! Fil-ħajja tipprova żżomm mas-Sewwa u dejjem se ssib min iċapċaplek jew iċapċaphielek! Madanakollu, is-Sewwa MA JINBIDILX u hemm ħlas kbir għal min jippersevera FIH. Għalhekk kuraġġ ħbieb! Ejjew inkomplu nissieltu sal-aħħar billi kif għamel San Piju nibqgħu ntennu l-ismijiet ta' Ġesù u ta' Marija sal-aħħar! Talba : O Ġesù tiegħi, tajjar minn moħħi u minn qalbi kull inkwiet fuq l-imgħoddi, kull tħassib fuq il-preżent, u kull biża' fuq li ġej, ħalli nkun nista' nixtieq, dejjem u f'kollox, ħaġa waħda biss: li mmur kontra tiegħi nnifsi għall-imħabba tiegħek. Nerħi, għalhekk, O Mulej, il-passat ikrah tiegħi għall-ħniena kbira tiegħek; il-preżent imħawwad tiegħi għall-imħabba infinita tiegħek; il-futur misterjuż tiegħi għall-providenza qaddisa tiegħek.Ammen. (Talba ta' San Piju) Liturġija tas-Sigħat: Agħfas fuq PDF jew WORD biex tniżżel id-dokument. English Version: http://saintscatholic.blogspot.com/2014/03/saint-padre-pio.html Alternative reading: https://www.franciscanmedia.org/saint-pio-of-pietrelcina/ Wikipedia: https://en.wikipedia.org/wiki/Padre_Pio Vatican Biography: http://www.vatican.va/news_services/liturgy/saints/ns_lit_doc_20020616_padre-pio_en.html Famous quotes by Saint Pio: https://quotabulary.com/famous-quotes-by-padre-pio Film komplut dwar il-ħajja ta' San Piju bl-Inġliż: Film komplut dwar il-ħajja ta' San Piju bit-Taljan: Nota: It-Tagħrif dwar il-qaddis tal-lum huwa meħud mill-Wikipedia. __ATA.cmd.push(function() { __ATA.initDynamicSlot({ id: 'atatags-26942-5ed64ec5968c9', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
23 ta' Settembru: San Piju ta' Pietrelcina